《逃荒行》
清代·郑燮

十日卖一儿，五日卖一妇。来日剩一身，茫茫即长路。

长路迂以远，关山杂豺虎。天荒虎不饥，旰人饲岩阻。

豺狼白昼出，诸村乱击鼓。嗟予皮发焦，骨断折腰膂。

见人目先瞪，得食咽反吐。不堪充虎饿，虎亦弃不取。

道旁见遗婴，怜拾置担釜。卖尽自家儿，反为他人抚。

路妇有同伴，怜而与之乳。咽咽怀中声，咿咿口中语。

似欲呼爷娘，言笑令人楚。千里山海关，万里辽阳戍。

严城啮夜星，村镫照秋浒。长桥浮水面，风号浪偏怒。

欲渡不敢撄，桥滑足无屦。前牵复后曳，一跌不复举。

过桥歇古庙，聒耳闻乡语。妇人叙亲姻，男儿说门户。

欢言夜不眠，似欲忘愁苦。未明复起行，霞光影踽踽。

边墙渐以南，黄沙浩无宇。或云薛白衣，征辽从此去。

或云隋炀皇，高丽拜雄武。初到若夙经，艰辛更谈古。

幸遇新主人，区脱与眠处。长犁开古迹，春田耕细雨。

字牧马牛羊，斜阳谷量数。身安心转悲，天南渺何许。

万事不可言，临风泪如注。

作者简介：郑板桥（1693—1765）清代官吏、书画家、文学家。字克柔，汉族，江苏兴化人。一生主要客居扬州，以卖画为生。“扬州八怪”之一。其诗、书、画均旷世独立，世称“三绝”，擅画兰、竹、石、松、菊等植物，其中画竹已五十余年，成就最为突出。著有《板桥全集》。康熙秀才、雍正举人、乾隆元年进士。中进士后曾历官河南范县、山东潍县知县，有惠政。以请臻饥民忤大吏，乞疾归。